Նա հույս հայտնեց, որ բոլորը նկատել են, որ իրենց հռետորաբանության մեջ ընդհանրապես ատելությունը տեղ չունի, իրենք խոսում են միայն համերաշխության մասին: «Եվ ես ուրախ եմ մի բանի համար, որ վերջին 6 տարում ես, լինելով ԱԺ պատգամավոր, բազմաթիվ հակասություններ ունենալով խորհրդարանական մեծամասնության ներկայացուցիչների հետ, նաև երկխոսության, միմյանց հետ հարցեր լուծելու փորձ ենք ունեցել և առնվազն միջազգային հարթակներում մենք կարողացել ենք միասնական դիրքորոշում արտահայտել: Անցել են այն ժամանակները, երբ կառավարությունը խորհրդարանական մեծամասնության կամ փոքրամասնության, հանրության որևէ շերտի ինչ-որ բան պարտադրում է: Երբ ես խոսում եմ որևէ ծրագրի մասին, ինձ համար կարևորը նպատակն է, իսկ նպատակը տվյալ դեպքում արդար և օրինական ընտրությունների անցկացումն է: Ես ունեմ իմ պատկերացումը, և երկխոսության ընթացքում, հնարավոր է, դուք այնպիսի գաղափար առաջարկեք, որը շատ ավելի արդյունավետ ձևով ապահովի այդ լուծումը: Մենք պատրաստվում ենք այս հարցերը լուծել երկխոսության, քննարկումների միջոցով, որովհետև ես հավատում եմ, որ մենք բոլորս ենք հասկացել, որ ընտրությունների արդյունքների նենգափոխումը բոլորիս է բերում ճգնաժամի: Սա է աշխատանքի մեթոդաբանությունը»,- պարզաբանեց Փաշինյանը: